Banduan tekad berubah
KOTA BHARU: “Sudah enam kali saya keluar masuk penjara disebabkan dadah, apabila keluar nanti saya bertekad untuk berubah dan tidak akan menjejakkan kaki ke sini lagi,” kata Abe Man. Itulah janji dan azam seorang banduan yang ingin dikenali sebagai Abe Man, 30, yang kini berada di Penjara Pengkalan Chepa selepas ‘keluar masuk’ penjara sebanyak enam kali bermula pada 2013 kerana disabitkan kesalahan dadah. Katanya dia ditangkap buat kali keenam pada 2017 selepas pihak berkuasa melakukan pemeriksaan dan menemui dadah di dalam pakaiannya selain positif ujian saringan air kencing. “Saya mula terjebak mengambil dadah ketika berusia 15 tahun… yang menjadi detik penyesalan kehidupan saya disebabkan terlalu mengikut ‘darah muda’ yang ingin mencuba, selain pengaruh rakan sebaya. “Apabila mula mencuba dadah, sukar untuk dipulih kerana akan merasa ketagih setiap masa. Namun, sepanjang berada di penjara, saya sentiasa berdoa kepada Allah agar mempermudahkan urusan saya untuk pulih bila saya keluar kelak,” katanya ketika ditemui pemberita pada Program Bersama Yayasan Dakwah Islamiah Malaysia (YADIM) Masih Ada Yang Sayang di sini, Ahad lepas. Program berkenaan dirasmikan Timbalan Menteri Di Jabatan Perdana Menteri (Hal Ehwal Agama), Ahmad Marzuk Shaary di Masjid Penghuni Penjara Pengkalan Chepa. Anak sulung daripada 11 beradik dari Pasir Mas itu berkata dia menggunakan sepenuh masa yang ada ketika di penjara untuk memperbaiki diri kerana banyak perkara positif yang boleh dimanfaatkan termasuk pelbagai pengisian agama dan juga mempelajari al-Quran yang dapat mendekatkan dirinya kepada Allah SWT. “Saya amat berharap dapat memulakan kehidupan baharu apabila keluar nanti kerana sudah serik dengan najis dadah yang tidak memberi sebarang manfaat malah hanya memudaratkan diri sendiri.  “Saya juga ingin menasihatkan ‘orang muda’ di luar sana agar jangan sesekali melibatkan diri dengan dadah kerana ia boleh merosakkan diri dan akal fikiran sekali gus membuatkan seseorang itu bertindak di luar kawalan,” katanya yang dijangka dibebaskan pada 2022. Sementara itu, seorang lagi penghuni yang hanya mahu dikenali sebagai Abe Jo, 41, berkata upah lumayan menjadi pendorong utama untuk dia serta isteri melibatkan diri secara aktif sebagai pengedar dadah.  Namun, kemewahan yang dikejar itu tidak kekal lama apabila mereka ditahan Agensi Anti Dadah Kebangsaan (AADK) pada tahun lepas dan menjalani hukuman di Penjara Pengkalan Chepa selama dua tahun dan tiga sebatan.  “Saya mula terbabit dengan dadah sejak berusia belasan tahun lagi. Saya terlibat dadah bukan untuk diri sendiri namun kerana perasaan membuak-buak untuk menjadi kaya. Ini merupakan kali keempat saya dimasukkan ke penjara atas kesalahan yang sama dan dijangka akan dibebaskan pada awal Januari tahun depan.  “Penjara adalah tempat yang paling tenang selain dapat mengelakkan saya untuk terus terlibat dengan aktiviti tidak bermoral itu. Bahkan banyak ilmu agama yang dapat dipelajari selain saya juga telah khatam al-Quran sebanyak 30 kali sepanjang berada di dalam penjara,” katanya.- Bernama 
See author's posts
